Spočatk decembra su we Łazowskim Domje Zejlerja a Smolerja hodownu wustajeńcu „Wohnjowoborne modele“ wotewrěli. Hač do spočatka januara 2019 je ekspozicija hišće přistupna.
Łaz (AK/SN). Kameradaj sedźitaj kóždy čas na start přihotowanaj na zadnimaj sydłomaj. Wohnjowoborne awto, luboznje we witrinje na lěsnym mochu wustajene, je z lěta 1966. Za Franka Schirmera z Łaza bě tale hrajka něhdy rjany hodowny dar. Znajmjeńša runje tak stare je wohnjowoborne jězdźidło z drjewa wot Eckeharda Hanki, tohorunja ze wsy. Skerje historiske su oldtimerowe modele Jörga Roblicka z Bórka, Daniela Ziegera z Hermanec a Huberta Hatwiga z Běłeho Chołmca. Cyłkownje 200 eksponatow lětuša hodowna přehladka we Łazowskim Domje Zejlerja a Smolerja pokazuje.
bos_Latn szl_Latn